**Vis polar**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VIS POLAR

de Marian Florentin Ursu

\*

Dinspre tine zorii se ivesc,

Se-ntâlnesc în mare taină cu ninsoarea,

Între mit și nordul pământesc,

Cerbii tăi mai iau în coarne depărtarea

Doamnă, diminețile tresar,

Ieri fugeai încă desculță spre o ceață,

Încălzește-mă c-un vis polar,

Eu sunt singurul atlant lăsat în viață !

Doamnă, niște duhuri tac în noi

Când tu încă te pliezi pe orizonturi

Și-mi trimiți scrisorile-napoi

Dintr-o țară scufundată prin fiorduri

Doamnă, depărtarea fierbe-n larg,

Albatroșii se rotesc pe-o mare lină,

Eu sunt spânzuratul de catarg,

Peste insula aceasta preapuțină ...